CHO คาดรายได้ปีนี้โต 10% หลังคว้าออเดอร์ใหม่ มูลค่า 114 ลบ.
CHO คาดรายได้ปีนี้โต 10% หลังคว้าออเดอร์ออกแบบ-ผลิตโครงรถบัส จำนวน 57 คัน มูลค่าราว 114 ลบ. รับรู้รายได้ทั้งหมดภายในปีนี้ หนุน Backlog แตะ 686.01 ลบ. – เล็งเปิดศูนย์ซ่อมบำรุงรถใหญ่ 24 ชม. เพิ่มอีก 2 แห่งภายในปีนี้
14 มี.ค. 2560

นายสุรเดช ทวีแสงสกุลไทย ประธานเจ้าหน้าที่บริหารและกรรมการผู้จัดการใหญ่ บริษัท ช ทวี จำกัด (มหาชน) หรือ CHO คาดว่ารายได้ปีนี้จะเติบโต 10% จากระดับ 1.07 พันล้านบาทในปีก่อน หลังล่าสุดได้รับคำสั่งซื้อเพื่อดำเนินการออกแบบและผลิตโครงรถบัส จากลูกค้ารายใหญ่ภายในประเทศ จำนวน 57 คัน มูลค่าประมาณ 114 ล้านบาท โดยกำหนดระยะเวลาส่งมอบส่งมอบรถและรับรู้รายได้ทั้งหมดภายปี 2560 ผลักดันให้มีปริมาณงานในมือ (Backlog) อยู่ประมาณ 686.01 ล้านบาท
ขณะเดียวกันบริษัทได้เข้าร่วมประมูลงานโครงการเช่าระบบบัตรโดยสารอิเล็กทรอนิกส์พร้อมอุปกรณ์ (e-Ticket) ขององค์กรขนส่งมวลชนกรุงเทพ (ขสมก.) มูลค่าโครงการประมาณ 1,700 ล้านบาท ซึ่งจะพิจารณาคัดเลือกคุณสมบัติเบื้องต้นวันที่ 27 มีนาคม 2560
ส่วนความคืบหน้าโครงการงานเปิดศูนย์ซ่อมบำรุงรถใหญ่แห่งแรกที่จังหวัดชลบุรี  เพื่อให้บริการลูกค้า 24 ชั่วโมง ครบวงจรแบบ one-stop service คาดว่าจะสามารถเปิดให้บริการอย่างเป็นทางการได้ภายในเร็ว ๆ นี้ และคาดว่าจะสามารถเริ่มรู้รายได้ตั้งแต่ไตรมาส 2/60 เป็นต้นไป ทำให้ทั้งปีนี้คาดว่าศูนย์ซ่อมบำรุงฯดังกล่าวจะสร้างรายได้ให้กับบริษัทราว 60 ล้านบาท  ทั้งนี้ บริษัทวางแผนเปิดศูนย์ซ่อมบำรุงรถใหญ่ 24 ชั่วโมงเพิ่มอีก 2 แห่งภายในปีนี้  และคาดว่าจะทยอยเปิดให้ครอบคลุมพื้นที่ทั่วประเทศภายในปี 2562
นอกจากนี้บริษัทยังอยู่ระหว่างเจรจาพันธมิตรหลายรายในธุรกิจที่เกี่ยวเนื่อง ซึ่งคาดเห็นความชัดเจนปีนี้ 2 ราย